UBERA ARANZETA (EH Bildu, 2017-04-07):
Ea ba, Erkoreka jauna, noiz lortzen duzuen, gainean dudan kezka izugarri hori kentzen.
Baina zaila ikusten dut, Erkoreka jauna, zuek dudan kezka hori kenduko didazuenik, Gobernu honen ekimen falta eta inkonpetentzia ikusita, ikusita ez duela inolako gaitasunik, ditugun arazoak eta ditugun erronkei behar bezala erantzuteko.
Poztuko naiz egunen baten Gobernu honek lortzen baldin badu dudan kezka kentzea, baina zaila ikusten dut zuek lideratuko duzuen gobernu batek hori egingo duenik.
Gai oso serioaren aurrean gaude zinismoarekin jokatzeko. Saiatu zara ridikulizatzen, saiatu zara, beno, zifren dantza mahai gainean jartzen, saiatu zara gure hitzak terjibersatzen, eta guzti hori egin duzu erantzunik ez emateko eta agerian uzteko ez duzuela ekimenik hartuko, eta ez zaretela ari ezer egiten eta are gutxiago, langileekin elkarrizketan eta negoziazio abiatzen.
Zeren Madrilen egingo duzue nahi duzuena, bale, eta gertatuko da gertatuko dena. Baina horrek ez du kentzen hemen ekimena hartzea eta hemen egin behar dena egitea, zuen erantzukizuna dena egitea.
Eta zoritxarrez, inpresioa daukaguna da, aitzakiak, aitzakien kateen harrapatuta zaudetela borondate faltagatik. Eta egia esan, ez dugu ulertzen benetan horren atzean zer dagoen, ez duzuelako sistema publikoan sinesten, gainera sistema publiko hau Jaurlaritzak urteetan eraikitako sistema publiko bat da, ez zuek bakarrik, noski, langileekin, ordezkarien sindikalekin, herri honekin, batera.
Eta enpleguaren suntsiketaren bidez bestelako eredu batetarako trantsizioa egiten ari zaretelako, hori da atzean dagoen arrazoia, edo ez duzuelako kalitatezko enplegu publikoan sinisten eta ondorioz eskubide sozial eta laboraletan, edota burujabetzan sakontzeko beldurra duzuelako, zeren horrek eskatzen duelako mahai batean bueltan guztiok batera jartzea, elkarrizketa abiatzea eta adostasuna bilatzea, noski, langile klasearekin ere.
Ez dakigu. Ez dakigu zein da. Agian ekibokatuak gaude baina, beno, azalduko diguzu zer gertatzen ari den.
Eta ez duzu ukatuko orain arte aitzakiak erabili dituzuela. Aitzakiak erabili dituzuela eta, noski, dena zuk esan duzun bezala legearen, segurtasun juridikoaren argudioak erabilita, dena segurtasun juridikoarekin oso ondo lotu behar zela eta hor kokatzen zenituzten zailtasunak eta horregatik ezin ziren lan eskaintza publikoak zabalagoak egin, horregatik ezin ziren hainbat kontu bideratu.
Baina, justu orain horretan tarte handiagoa daukagu eta ez naiz ni izango Montoro txalotuko duena. Baina datu objektibo bat da joko arauak aldatu direla eta hor zerbait gehiago egin daiteke. Beno, arautuko dira aurrekontuak onartzen direnean, baina bitartean gauzak egiten has daitezke eta gainera Gobernuak sinatu du Espainiako sindikatuekin eta hori. Hori, noski, Aurrekontuen Legean jasoko da, baina tira. Lanean has zaitezkete. Beti ez gara ba Madrilen zain egongo, ez? Egunen batean Gobernu honek ekimena hartu beharko du dituen ardurak bete ahal izateko. Baina, beno, aitzakia.
Beste aitzakia bat ere. Begira, aurreko aurrekontuak aurkeztera etorri zinetenean ere aipatu zenidan administrazio orokor hori, behin-behinekotasunaz eta bitartekotasunaz aritu ginenean, administrazio publiko guztian ez zela behin-behinekotasuna hain handia eta erabili zenuen argudio bezala administrazio orokorra.
Eta orain justu Madrilek joko arauak aldatu dituenean, administrazio orokorra ere erabiltzen duzue hezkuntzan, Osakidetzan eta hartu daitezkeen neurriak ez hartzeko.
Baina ikusten ari gara bitartean Estatu mailan, ustez, teorian Espainiako legediaren menpean, zuen ustetan behintzat dauden erkidegoak hainbat neurri hartzen ari dira behin-behinekotasunean eta bitartekotasunari aurre egiteko. Orduan, ez dugu ulertzen hemen zergatik ez.
Eta animatu nahi zaituztegu benetan autogobernuan, hainbeste aldarrikatzen duzuen autogobernuan sinesten baldin baduzue eta zure sailburuordeak aipatu zuen bezala, burujabetzan sakondu nahi duzuelako, autoantolakuntzan sakondu nahi duzuelako eta orain Madrilekoa ez delako nahikoa, ba, beno, sakondu. Sakondu...